নিজস্ব প্রতিবেদন: যে বৃষ্টির জন্য দীর্ঘদিনের হা হুতাশ, সেই বৃষ্টির সামান্য উপস্থিতিতেই গেল গেল রব উঠল।  বহুদিন পর এক টানা  মুষলধারে বৃষ্টি দেখল শহর কলকাতা। আর তাতেই মধ্য কলকাতার বিভিন্ন অঞ্চল তো বটেই শহরে বহু জায়গাতেই রাস্তায় জল জমেছে। রাতের পর সকালেও নাগাড়ে বৃষ্টি। কখনও ঝেঁপে। কখনও ঝিরঝিরে। শহর কলকাতায় এক কোমর জল। তাও আবার খাস আলিপুরে। পুলিস লাইনে শোচনীয় দশা। ডুবে গেছে জিপ।  আইনরক্ষকদের বাড়ির মধ্যেও জল। একতলার ফ্ল্যাটের জানলা পর্যন্ত উঠেছে জল।  জমা জলে দুর্ভোগ ইএম বাইপাস লাগোয়া এলাকাতেও। সায়েন্স সিটির সামনে জল থইথই। একই হাল তপসিয়ার। বাইপাস থেকে আসা যাওয়ার যানবাহনে দুর্ভোগ। অন্যদিকে, কলকাতার লাইফলাইন মহাত্মা গান্ধী রোডও এখন জলের তলয়া। রাতে অঝোরের বৃষ্টির জেরে নাকাল মানুষ। ভেজা রাস্তায় যানবাহনের গতি নিয়ন্ত্রণে জেরবার যাত্রীরা। একই পরিস্থিতি বেহালা,  খিদিরপুর,ঠনঠনিয়াতেও। শহরের একাধিক ওয়ার্ডে জলযন্ত্রণা। বেহাল দশা জেলাতেও।